Source: https://beta.e-justice.europa.eu/19/SL/national_specialised_courts?SCOTLAND&member=1
Timestamp: 2019-12-15 10:24:08+00:00
Document Index: 4394701

Matched Legal Cases: ['sodišče ', 'sodišče ', 'sodišče ', 'Sodišče ', 'sodišče ', 'Sodišče ']

Ta stran vsebuje pregled nekaterih specializiranih sodišč na Škotskem.
S spremembami, uvedenimi od leta 2007, se je začel razvoj novega enotnega sistema sodišč v Združenem kraljestvu, ki še poteka. Informacije o tem so na voljo na spletni strani Službe za tribunale (The Tribunals Service). Tudi Škotska ima več tribunalov, ki obravnavajo zadeve, za katere je bila pristojnost prenesena na njih. Izvaja se program reform za poenotenje njihovega sodnega vodstva in strukturno poenostavitev.
Tribunal prve stopnje v ZK (First-tier tribunal)
Tribunal prve stopnje v ZK je splošen tribunal. Njegova glavna naloga je obravnava pritožb zoper odločitve vlade na področjih, za katera je pristojen. V nekaterih primerih je pristojen za celotno Združeno kraljestvo, vključno s Škotsko. Tribunal prve stopnje je razdeljen na štiri senate, dodani pa bodo novi senati za druga pravna področja. Sedanji štirje senati so:
senat za pravice do socialnih prejemkov (The Social Entitlement Chamber);
senat za zdravje, izobraževanje in socialno varstvo (The Health, Education and Social Care Chamber);
senat za vojne pokojnine in odškodnine pripadnikom oboroženih sil (The War Pensions and Armed Forces Compensation Chamber);
senat za davčne zadeve (The Tax Chamber).
Višji tribunal v ZK (Upper tribunal)
Višji tribunal v ZK je bil ustanovljen za obravnavanje pritožb zoper odločbe tribunala prve stopnje v ZK. Pristojen je za celotno Združeno kraljestvo in razdeljen na senate. Prav tako je pristojen za preizkus odločb, zoper katere pritožba ni mogoča.
Škotski tribunali
Z zakonodajo je bilo na Škotskem ustanovljenih približno 20 ločenih tribunalov, ki obravnavajo pritožbe zoper številne različne odločitve vladnih javnih organov, sprejete v skladu s pristojnostmi, prenesenimi na škotski parlament in vlado. Vsak tribunal vodi predsednik ali drug vodstveni delavec in vsak ima svoje izvršilne pristojnosti. Sodne pristojnosti segajo od pritožb zoper parkirne kazni do prisilne obravnave in zadržanja pacientov s hudimi psihičnimi boleznimi.
Pritožbe zoper odločitve škotskih tribunalov obravnavajo civilna sodišča na Škotskem in jih lahko obravnavajo grofijski sodniki (Sheriff Principal) in Glavno civilno sodišče (Court of Session).
Reforma škotskih tribunalov
Škotska vlada je začela reformo škotskega sistema tribunalov. V skladu z zakonodajo, ki naj bi bila uvedena spomladi leta 2013, bo škotski najvišji sodnik, Lord President, vodil enotni škotski tribunal, sestavljen iz tribunala prve stopnje in višjega tribunala, podobno kot je v zgoraj opisanem sistemu za Združeno kraljestvo. Višji tribunal bo odgovoren za obravnavo večine pritožb zoper odločitve tribunala prve stopnje, ki bodo umaknjene iz sodne pristojnosti sodišč.
Praksa na tribunalih
Na splošno je postopek pred tribunali v Združenem kraljestvu in škotskimi tribunali manj formalen kot pred drugimi sodišči. Člani tribunalov so lahko pravni laiki, ki so specialisti za različna strokovna področja, na primer zdravniki, predsednik pa je praviloma pravni strokovnjak.
Zadeve upravnega prava (upravni spor) na Škotskem obravnava Glavno civilno sodišče (Court of Session). Zemljiški tribunal za Škotsko (Lands Tribunal for Scotland) obravnava izpolnitve ali spremembe zemljiških obveznosti ter vprašanja odškodnine pri prisilnih odkupih.
Če na Škotskem neka zadeva (civilna ali kazenska) odpira ustavnopravna vprašanja, ki izhajajo iz prenosa pristojnosti s strani Združenega kraljestva (na primer vprašanja človekovih pravic), lahko o njej odloča vrhovno sodišče Združenega kraljestva.
Druga sodišča so:
Sodišče Lorda Lyona (Court of the Lord Lyon) – obravnava zadeve v zvezi z grboslovjem
Škotsko zemljiško sodišče (Scottish Land Court) – obravnava spore med zakupodajalci in zakupniki.
Služba za tribunale, Zemljiški tribunal za Škotsko, Sodišče Lorda Lyona, Škotsko zemljiško sodišče, škotski tribunali
Zadnja posodobitev: 06/02/2018